CELEX: 32021D0432
Language: ro
Date: 2021-03-01 00:00:00
Title: Decizia (UE) 2021/432 a Băncii Centrale Europene din 1 martie 2021 de modificare a Deciziei (UE) 2017/1198 privind raportarea de către autoritățile naționale competente a planurilor de finanțare ale instituțiilor de credit către Banca Centrală Europeană (BCE/2021/7)

12.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 86/14
               
            
         DECIZIA (UE) 2021/432 A BĂNCII CENTRALE EUROPENE
         din 1 martie 2021
         de modificare a Deciziei (UE) 2017/1198 privind raportarea de către autoritățile naționale competente a planurilor de finanțare ale instituțiilor de credit către Banca Centrală Europeană (BCE/2021/7)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuţii specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 6 alineatul (2),
         având în vedere Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (2), în special articolul 21,
         având în vedere propunerea Consiliului de supraveghere,
         întrucât:
         
                     (1)
                  
                  
                     Decizia (UE) 2017/1198 a Băncii Centrale Europene (3) impune autorităților naționale competente să transmită Băncii Centrale Europene (BCE) planurile de finanțare ale anumitor instituții de credit semnificative și mai puțin semnificative și stabilește proceduri armonizate pentru transmiterea către BCE a acelor planuri de finanțare.
                  
               
                     (2)
                  
                  
                     Pentru a asigura practici de supraveghere consecvente, eficiente și eficace și pentru a facilita raportarea planurilor de finanțare, Decizia (UE) 2017/1198 impune ca planurile de finanțare să fie raportate în conformitate cu modelele și definițiile armonizate menționate în modelul de plan de finanțare anexat la Ghidul Autorității Bancare Europene (ABE) privind definițiile și modelele armonizate pentru planurile de finanțare ale instituțiilor de credit în temeiul Recomandării A4 din CERS/2012/2 (EBA/GL/2014/04) (4).
                  
               
                     (3)
                  
                  
                     Ghidul ABE privind definițiile și modelele armonizate pentru planurile de finanțare ale instituțiilor de credit în conformitate cu Recomandarea A4 din CERS/2012/2 (EBA/GL/2014/04) au fost abrogate și înlocuite de la 31 decembrie 2020 cu Ghidul ABE privind definițiile armonizate și formularele pentru planurile de finanțare ale instituțiilor de credit în conformitate cu Recomandarea Comitetului european pentru risc sistemic din 20 decembrie 2012 (CERS/2012/2) (5) (denumit în continuare „Ghidul ABE din 2019”).
                  
               
                     (4)
                  
                  
                     În scopul exclusiv al îndeplinirii atribuțiilor care îi sunt conferite în temeiul articolului 4 alineatele (1) și (2) și al articolului 5 alineatul (2) din Regulamentul (UE) nr. 1024/2013, BCE este considerată, după caz, autoritatea competentă sau autoritatea desemnată a statelor membre participante, în conformitate cu dreptul Uniunii. Prin urmare, BCE se numără printre destinatarii Ghidului ABE din 2019.
                  
               
                     (5)
                  
                  
                     Decizia ABE privind raportarea în scopuri de supraveghere de către autoritățile competente către ABE (EBA/DC/2020/334) (6), de abrogare a Deciziei ABE din 23 septembrie 2015 (EBA/DC/2015/130), impune autorităților competente să transmită date privind planurile de finanțare ale tuturor instituțiilor de credit aflate în sfera lor de supraveghere, în conformitate cu Ghidul ABE din 2019. În plus, decizia ABE respectivă clasifică toate instituțiile de credit fie ca „cele mai mari instituții din statul membru”, fie ca „instituții mai mici” în scopul stabilirii termenelor pentru transmiterea către ABE a datelor solicitate de la autoritățile competente. Este potrivit ca BCE să țină seama de aceste clasificări.
                  
               
                     (6)
                  
                  
                     Pentru a alinia raportarea către BCE de către autoritățile naționale competente a planurilor de finanțare ale instituțiilor de credit la cele mai recente definiții armonizate și formulare din Ghidul ABE din 2019 și pentru a asigura conformitatea cu Decizia ABE EBA/DC/2020/334, Decizia (UE) 2017/1198 ar trebui modificată în mod corespunzător,
                  
               ADOPTĂ PREZENTA DECIZIE:
         
            Articolul 1
            Modificări ale Deciziei (UE) 2017/1198 (BCE/2017/21)
            Decizia (UE) 2017/1198 (BCE/2017/21) se modifică după cum urmează:
            
                        1.
                     
                     
                        Articolul 3 se înlocuiește cu următorul text:
                        
                           „Articolul 3
                           Cerințe pentru raportarea planurilor de finanțare
                           
                              (1)   Autoritățile naționale competente transmit BCE planurile de finanțare conforme cu Ghidul ABE privind definițiile armonizate și formularele pentru planurile de finanțare ale instituțiilor de credit în conformitate cu Recomandarea Comitetului european pentru risc sistemic din 20 decembrie 2012 (CERS/2012/2) (*1) (denumit în continuare «Ghidul ABE din 2019») ale următoarelor instituții de credit cu sediul în statele membre participante respective ale acestora:
                              
                                          (a)
                                       
                                       
                                          instituții de credit semnificative aflate la cel mai înalt nivel de consolidare în statele membre participante, pe bază consolidată;
                                       
                                    
                                          (b)
                                       
                                       
                                          instituții de credit semnificative care nu fac parte dintr-un grup supravegheat, pe bază individuală;
                                       
                                    
                                          (c)
                                       
                                       
                                          instituții de credit mai puțin semnificative pentru care autoritatea națională competentă relevantă colectează planurile de finanțare în conformitate cu Ghidul ABE din 2019.
                                       
                                    
                           
                              (2)   Autoritățile naționale competente care colectează planurile de finanțare ale instituțiilor de credit semnificative care nu sunt menționate la alineatul (1) literele (a) și (b) transmit BCE aceste planuri de finanțare, în cazul în care aceste planuri respectă Ghidul ABE din 2019.
                           
                           
                              (3)   Planurile de finanțare sunt transmise BCE în conformitate cu instrucțiunile armonizate și formularele prevăzute în Ghidul ABE din 2019. Planurile de finanțare au data de referință pentru raportare 31 decembrie a anului precedent.
                              În cazul în care legislația națională permite instituțiilor de credit să își raporteze informațiile financiare pe baza sfârșitului exercițiului lor contabil, care este diferit de sfârșitul anului calendaristic, cel mai recent sfârșit de exercițiu contabil disponibil se consideră dată de referință pentru raportare.
                           
                        
                        
                           (*1)  EBA/GL/2019/05. Disponibilă pe website-ul ABE.”"
                        
                     
                  
                        2.
                     
                     
                        Articolul 4 se înlocuiește cu următorul text:
                        
                           „Articolul 4
                           Datele de transmitere
                           
                              (1)   Autoritățile naționale competente relevante transmit BCE planurile de finanțare ale următoarelor instituții de credit până la ora 12.00 CET din a zecea zi lucrătoare următoare datei de 15 martie:
                              
                                          (a)
                                       
                                       
                                          planurile de finanțare ale instituțiilor de credit menționate la articolul 3 alineatul (1) litera (a) și la articolul 3 alineatul (1) litera (b);
                                       
                                    
                                          (b)
                                       
                                       
                                          planurile de finanțare ale instituțiilor de credit menționate la articolul 3 alineatul (1) litera (c) și la articolul 3 alineatul (2), în cazul în care acestea sunt incluse în lista celor mai mari instituții din statul membru publicată de ABE în temeiul articolului 2 alineatul (6) din Decizia ABE EBA/DC/2020/334 (*2).
                                       
                                    
                           
                              (2)   Planurile de finanțare ale tuturor instituțiilor de credit care nu sunt menționate la alineatul (1) sunt puse la dispoziția BCE de către autoritățile naționale competente relevante până la ora 12.00 CET din a 25-a zi lucrătoare următoare datei de 15 martie.
                           
                        
                        
                           (*2)  Disponibilă pe website-ul ABE.”"
                        
                     
                  
                        3.
                     
                     
                        La articolul 5, alineatul (1) se înlocuiește cu următorul text:
                        
                           „(1)   Autoritățile naționale competente monitorizează și evaluează calitatea și fiabilitatea datelor puse la dispoziția BCE. Autoritățile naționale competente aplică normele de validare relevante elaborate, actualizate și publicate de ABE. Autoritățile naționale competente efectuează, de asemenea, verificările suplimentare privind calitatea datelor definite de BCE în cooperare cu autoritățile naționale competente.”
                        
                     
                  
                        4.
                     
                     
                        La articolul 7, alineatul (1) se înlocuiește cu următorul text:
                        
                           „(1)   Autoritățile naționale competente transmit datele prevăzute de prezenta decizie utilizând clasificarea eXtensible Business Reporting Language aplicabilă, pentru a asigura un format tehnic uniform pentru schimbul de date privind Ghidul ABE din 2019.”
                        
                     
                  
                        5.
                     
                     
                        Se introduce următorul articol 8a:
                        
                           „Articolul 8a
                           Prima dată de referință pentru raportare în 2021
                           Prima dată de referință pentru raportare în 2021, în temeiul articolul 3, este 31 decembrie 2020. Se aplică articolul 3 alineatul (3) al doilea paragraf.”
                        
                     
                  
         
            Articolul 2
            Dispoziții finale
            Prezenta decizie produce efecte de la data notificării sale către destinatari.
         
         
            Articolul 3
            Destinatari
            Prezenta decizie se adresează autorităților naționale competente din statele membre participante.
         
         
            Adoptată la Frankfurt pe Main,1 martie 2021.
            
               
                  Președintele BCE
               
               Christine LAGARDE
            
         
         
            (1)  JO L 287, 29.10.2013, p. 63.
         
            (2)  JO L 141, 14.5.2014, p. 1.
         
            (3)  Decizia (UE) 2017/1198 a Băncii Centrale Europene din 27 iunie 2017 privind raportarea de către autoritățile naționale competente a planurilor de finanțare ale instituțiilor de credit către Banca Centrală Europeană (BCE/2017/21) (JO L 172, 5.7.2017, p. 32).
         
            (4)  Disponibil pe website-ul ABE.
         
            (5)  EBA/GL/2019/05.
         
            (6)  Disponibilă pe website-ul ABE.